## El secretari autonòmic d’Innovació destaca la col·laboració publicoprivada com a via per a afrontar els reptes d’I+D+i

*** Jerónimo Mora clausura a Alacant una jornada en la qual s’ha abordat el potencial de la Comunitat Valenciana per a atraure talent i inversions
* El secretari autonòmic destaca el potencial de l’ecosistema innovador i anima les empreses emergents i les pimes a concórrer a les convocatòries d’ajuda**

El secretari autonòmic d’Innovació, Jerónimo Mora, ha advocat per potenciar la col·laboració publicoprivada per a donar solució als grans reptes de futur a través de la I+D+i i ha instat els agents de l’ecosistema d’innovació de la Comunitat Valenciana a cooperar de manera “estreta i fluida” per a afrontar els desafiaments del mitjà i del llarg termini.

Mora ha fet estes declaracions en la clausura de la jornada ‘La Comunitat Valenciana com a destinació tecnològica’, que ha organitzat Startup València, a través de VDS, en col·laboració amb Alicantec i la Conselleria d’Innovació, Indústria, Comerç i Turisme, que dirigix Nuria Montes.

En la seua intervenció, Jerónimo Mora ha apostat per reforçar els instruments de transferència de coneixement i tecnologia per a aprofitar el potencial transformador i ampliar l’impacte de la I+D+i en el teixit empresarial. “A la Comunitat Valenciana comptem amb un ecosistema d’innovació amb molt de potencial. Hem de generar coneixement i hem d’assegurar que eixe coneixement arribe a tot el sistema productiu”, ha apuntat Mora.

Per al secretari autonòmic, “és essencial que persones expertes d’àmbits diversos col·laboren i intercanvien idees i problemàtiques i proposen solucions”, al mateix temps que ha subratllat la importància que “la societat, les empreses, els professionals i les administracions públiques s’involucren” en este procés de canvi.

Davant d’un auditori conformat majoritàriament per empreses emergents i pimes de base tecnològica, Mora ha animat els participants en esta trobada a concórrer a les diverses convocatòries d’ajudes d’Ivace+i, després dels canvis introduïts per a evitar que les empreses de creació recent es veren llastrades en l’avaluació dels seus projectes per la falta d’una trajectòria consolidada.

Així mateix, ha recordat que l’Administració té l’obligació de potenciar la I+D+i en les seues pròpies estructures a través de la formació del personal empleat públic, i ha subratllat, al seu torn, el potencial de la compra pública innovadora com a fórmula per a millorar els servicis públics i incentivar la innovació del teixit productiu.

En esta jornada, que s’ha celebrat al moll de Ponent del port d’Alacant, s’ha aprofundit en el potencial de la Comunitat Valenciana com a destinació tecnològica, així com en les oportunitats de la regió per a atraure talent, innovació i inversió internacional.

La Conselleria d’Innovació, Indústria, Comerç i Turisme també ha estat representada pel director general de la Societat Projectes per a la Transformació Digital (SPTD), Fermín Crespo, que ha participat en una taula redona sobre el paper de la tecnologia en el clúster audiovisual valencià.

Fecha: 10/05/2024